నవీన్ యాదవ్

వల్లాల నవీన్‌యాదవ్‌ తెలంగాణ రాష్ట్రానికి చెందిన రియల్ ఎస్టేట్ వ్యాపారి, రాజకీయ నాయకుడు. ఆయన 2025లో జూబ్లీహిల్స్‌ నియోజకవర్గానికి జరిగిన ఉప ఎన్నిక పోటీ చేసి ఎమ్మెల్యేగా ఎన్నికయ్యాడు.

రాజకీయ జీవితం
నవీన్ కుమార్ మజ్లిస్ పార్టీ ద్వారా రాజకీయాల్లోకి వచ్చి పార్టీలో వివిధ హోదాల్లో పని చేసి 2009లో జరిగిన మున్సిపల్ ఎన్నికలలో యూసుఫ్‌గూడ డివిజన్ ఎంఐఎం పార్టీ అభ్యర్థిగా పోటీ చేసి ఓడిపోయాడు. ఆయన 2014 శాసనసభ ఎన్నికలలో జూబ్లీహిల్స్ నియోజకవర్గం నుండి ఎంఐఎం అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి మాగంటి గోపీనాథ్ చేతిలో 9,242 ఓట్ల తేడాతో ఓడిపోయాడు. నవీన్ యాదవ్ 2015లో జరిగిన జీహెచ్‌ఎంసీ ఎన్నికలలో రహ్మత్‌నగర్ డివిజన్ నుండి  ఎంఐఎం అభ్యర్థిగా పోటీ చేసి ఓడిపోయాడు. ఆయన 2018 తెలంగాణ శాసనసభ ఎన్నికలలో ఎంఐఎం పార్టీ టికెట్ నిరాకరించడంతో పార్టీకి రాజీనామా చేసి స్వతంత్ర అభ్యర్థిగా ఎన్నికలలో పోటీ 18,817 ఓట్లు సాధించి మూడవ స్థానంలో నిలిచాడు. 

నవీన్ యాదవ్ 2023 తెలంగాణ శాసనసభ ఎన్నికలలో స్వతంత్ర అభ్యర్థిగా నామినేషన్ వేశాడు, ఆయన అనంతరం కాంగ్రెస్ పార్టీలో చేరాలని ముహమ్మద్ అజహరుద్దీన్ కోరడంతో నామినేషన్ విత్ డ్రా చేసుకొని నవంబర్ 15న టీపీసీసీ అధ్యక్షుడు రేవంత్‌రెడ్డి సమక్షంలో భారత జాతీయ కాంగ్రెస్ పార్టీలో చేరాడు. ఆయన నవ యువ నిర్మాణ్‌ స్వచ్ఛంద సంస్థను ప్రారంభించి యువతకు ఉపాధి శిక్షణ కార్యక్రమాలు నిర్వహిస్తున్నాడు. 

బీఆర్​ఎస్​ ఎమ్మెల్యే మాగంటి గోపీనాథ్ మృతి చెందడంతో 2025లో జూబ్లీహిల్స్‌ నియోజకవర్గానికి జరగనున్న ఉప ఎన్నికకు నవీన్ యాదవ్ ను అక్టోబర్ 8న కాంగ్రెస్ అభ్యర్థిగా ప్రకటించింది. ఆయన నవంబర్ 11న జరిగిన ఎన్నికలలో ఐఎన్‌సీ అభ్యర్థిగా పోటీ చేసి తన సమీప ప్రత్యర్థి బీఆర్ఎస్ అభ్యర్థి మాగంటి సునీతపై  24,729 ఓట్ల మెజారిటీతో గెలిచి తొలిసారి ఎమ్మెల్యేగా ఎన్నికయ్యాడు. నవీన్ యాదవ్ 98,988 ఓట్లతో విజేతగా, సునీత 74,259 ఓట్లతో రెండవ స్థానంలో, బిజెపి అభ్యర్థి లంకల దీపక్ రెడ్డి 17,061 ఓట్లతో మూడవ స్థానంలో నిలిచాడు.

వల్లాల నవీన్ యాదవ్ నవంబర్ 26న శాసనసభ్యుడిగా ప్రమాణ స్వీకారం చేశాడు.

మూలాలు

వర్గం:హైదరాబాదు జిల్లా వ్యక్తులు
వర్గం:హైదరాబాదు జిల్లా రాజకీయ నాయకులు
వర్గం:1983 జననాలు
వర్గం:భారత జాతీయ కాంగ్రెస్ నాయకులు